Diari Oficial de la Generalitat Valenciana


Sumari del DOGV 3469, del 08-04-1999 (1999/2467)

Bases de la convocatòria per proveir tres places de guàrdies de la Policia Local.
---------------------------------------------------------------------------------

### Dades del document

Número de DOGV
:   3469

Data del DOGV
:   08-04-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/2467


Data del document
:   04-12-1998

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * concurs administratiu
    * administració local
    * policia

Bases de la convocatòria per proveir tres places de guàrdies de la Policia Local. [1999/L2467]
  
En compliment de l'acord adoptat per l'ajuntament en ple en sessió celebrada el dia 30 de novembre de 1998, es publica la convocatòria de l'oposició lliure per al proveïment en propietat de tres places de policies locals, segons les bases següents:
  
1. Objecte de la convocatòria
  
És objecte de la present convocatòria el proveïment, amb caràcter de funcionari de carrera i mitjançant el sistema selectiu d'oposició, de tres places de la policia local d'aquesta ciutat, categoria policia (guàrdia), enquadrades dins de l'escala d'administració especial, subescala B) Serveis especials, classe a) policia local i els seus auxiliars, i pertanyents a l'Oferta Pública d'Ocupació de 1998.
  
Per altra banda, el proveïment de les places té com a finalitat oferir als auxiliars de la policia local que presten llur servei en aquest ajuntament la possibilitat d'accedir al cos de la policia local, en aplicació d'allò que estableixen el Decret 254/1993, de 30 de desembre, i el Decret 133/1998, de 8 de setembre, tots dos del Govern Valencià, i Ordre de 5 de desembre de 1994, de la Conselleria d'Administració Pública.
  
1.1 Retribució.
  
Les places convocades estan dotades amb el sou corresponent al grup D, dues pagues extraordinàries, triennis i altres retribucions complementàries que pertoquen segons la legislació vigent i acords municipals.
  
1.2 Publicitat de la convocatòria.
  
La convocatòria serà anunciada al Butlletí Oficial de la Província d'Alacant i al Diari Oficial de la Generalitat Valenciana. Es farà pública al tauler d'edictes de la corporació i hom n'inserirà un extracte al Boletín Oficial del Estado.
  
2. Condicions dels aspirants
  
Per tal de prendre part en l'oposició caldrà:
  
2.1. Condicions generals.
  
2.1.1. Exercir a l'Ajuntament d'Elx la plaça d'auxiliar de la policia local amb el caràcter de funcionari de carrera o de personal laboral fix, o realitzar-hi les mateixes funcions i estar homologats a aquells pel conseller d'Administració Pública.
  
2.1.2. Tenir el títol de Graduat Escolar, Batxiller Elemental, FP 1 o equivalent, o reunir els requisits per obtenir-lo.
  
2.1.3. No patir cap malaltia o defecte físic que impedesca el normal exercici de les funcions pròpies del càrrec.
  
2.1.4. Tenir els permisos de conducció de les classes A-2 i BTP.
  
2.2. Equivalència de títols
  
Pertoca a l'autoritat acadèmica competent declarar l'equivalència de títols.
  
Els títols estrangers hauran d'estar degudament revalidats en la data de finalització del termini de presentació d'instàncies.
  
3. Instàncies
  
3.1. Presentació d'instàncies.
  
Les instàncies en què hom sol·licita prendre part en l'oposició hauran de ser adreçades al president de la corporació. Caldrà presentar-les al Registre General d'aquesta durant el termini de vint dies naturals comptadors a partir de l'endemà de la publicació de l'extracte de la convocatòria al Boletín Oficial del Estado.
  
Les instàncies podran ser presentades també en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
Els opositors hi manifestaran que reuneixen totes i cascuna de les condicions que s'exigeixen a la base segona, referides a la data en què finalitze el termini de presentació de sol·licituds, llevat del que s'indica a l'apartat 2.1.1., que es referirà, en tots els casos, al dia 31 de desembre de 1998; i, així mateix, que es comprometen a prestar el preceptiu jurament o promesa. Les expressades condicions hauran de ser mantingudes al llarg del tot el procés selectiu durant el qual, en qualsevol moment, els interessants podran ser requerits per efectuar les comprovacions oportunes.
  
3.2 Taxes per drets d'examen.
  
En el moment de presentar la sol·licitud caldrà adjuntar-li el resguard d'haver ingressat al tresor municipal la quantitat de 1.000 pessetes en concepte de taxes per drets d'examen.
  
Aquestes taxes podran ser ingressades al compte denominat "Taxa inscripció proves selecció" de la Caixa d'Estalvis del Mediterrani situada a la plaça de Baix núm. 11, de què és titular l'Ajuntament d'Elx i que té el codi d'identificació següent: 2090 0006 14 63127835270. Caldrà especificar en el document d'ingrés a quina prova selectiva correspon. També es podrà fer una transferència bancària a l'expressat compte.
  
L'impagament dels drets d'examen, el fet de no aportar el justificant de l'ingrés o el fet de no especificar a quina prova selectiva correspon implicarà l'exclusió de l'aspirant en la resolució per la qual s'aprova la relació d'aspirants admesos i exclosos.
  
4. Admissió d'aspirants
  
4.1. Relació d'aspirants.
  
Finalitzat el termini reglamentari de presentació de sol·licituds, la presidència de la corporació farà pública al Butlletí Oficial de la Província d'Alacant i al tauler d'edictes de la corporació la llista provisional d'aspirants admesos i exclosos. Es concedirà un termini de deu dies hàbils per corregir el defecte que haja motivat l'exclusió o per realitzar les al·legacions que consideren oportunes, que seran tingudes en compte en la resolució per la qual s'aprove la llista definitiva que serà feta pública en la forma assenyalada.
  
4.2. Seran causes d'exclusió, ultra les ja assenyalades:
  
- No reunir cap dels requisits a què es refereix la base segona.
  
- L'omissió de la firma en la sol·licitud.
  
- L'omissió en la sol·licitud del número de DNI.
  
5. Tribunal qualificador
  
La seua composició serà fonamentalment tècnica. Els seus vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
5.1. Composició.
  
President:
  
- El de la corporació o membre d'aquesta en qui delegue.
  
Vocals:
  
- Un representant del professorat oficial designat per l'Institut Valencià de Seguretat Pública.
  
- Un representant de l'Administració autonòmica valenciana.
  
- Un tècnic de la Secció de Personal.
  
- El cap de la Policia Local d'Elx.
  
- Un regidor del Grup Popular.
  
- Un funcionari de carrera a proposta de la representació sindical.
  
Secretari:
  
- El de la corporació o funcionari en qui delegue.
  
5.2. Suplents.
  
El tribunal quedarà integrat pels suplents respectius, els quals, simultàniament amb els titulars, hauran de ser designats per al secretari i les vocalies d'aquest no delegables.
  
5.3. Designació i publicitat.
  
La designació dels membres del tribunal i dels seus assessors es farà pública al Butlletí Oficial de la Província d'Alacant i al tauler d'edictes de la corporació.
  
La publicació de la seua composició nominal es verificarà almenys quinze dies abans de l'inici de la realització de les proves.
  
5.4. Constitució i actuació.
  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5.5. Assessors tècnics.
  
Quan la naturalesa de les proves així ho requeresca, podran designar-se assessors especialistes que col·laboraran amb el tribunal exercint llur respectiva especialitat tècnica.
  
5.6. Abstencions i recusacions.
  
Hauran d'abstenir-se de formar part dels òrgans de selecció de personal, cosa que caldrà notificar a l'alcaldia:
  
- Els qui en els cinc anys anteriors a la publicació de la convocatòria haguessen realitzat treballs de preparació d'aspirants a proves selectives d'accés a l'Administració pública.
  
- Els qui es troben inclosos en algun dels supòsits a què es refereix l'article 28.2 de la Llei 30/1992.
  
Així mateix, els aspirants podran recusar-los en la forma prevista a l'article 21 de la citada llei.
  
5.7. De l'absència del president.
  
Si un cop constituït el tribunal i iniciada la sessió se n'absentés el president, aquest haurà de designar entre els vocals concurrents el qui el substituirà durant la seua absència, que podrà ser, en primer lloc, un regidor -si n'hi hagués- i, si no, el vocal de major edat.
  
5.8. Actes.
  
De cada sessió el secretari n'estendrà una acta on farà constar les qualificacions dels exercicis i també les incidències i les votacions que s'hi produiran. Les actes, numerades i rubricades, constituiran l'expedient que reflectirà el procés selectiu dut a terme.
  
6. Inici i desenvolupament de l'oposició
  
6.1. Actuació dels aspirants.
  
L'ordre d'actuació dels aspirants, segons sorteig efectuat a tal fi, per als exercicis que no puguen ser realitzats conjuntament, s'iniciarà per aquells aspirants el primer cognom dels quals comença per la lletra G.
  
Els opositors, que acudiran a les proves provistos del DNI, seran convocats per a cada exercici en crida única, tret de casos fortuïts o de força major degudament justificats i apreciats lliurement pel tribunal.
  
6.2. Dates d'examen.
  
Quinze dies abans de començar els exercicis es faran públics al Butlletí Oficial de la Província d'Alacant el dia, l'hora i el local en què hauran de realitzar-se.
  
Al final de cada exercici el tribunal farà saber als opositors el lloc i el moment d'iniciació del següent amb, si més no, dotze hores d'antelació a l'inici d'aquest, si es tracta del mateix exercici, o de vint-i-quatre hores si es tracta d'un nou exercici.
  
Entre la finalització d'un exercici i l'inici del successiu no podrà transcórrer un període inferior a setanta-dues hores ni superior a quaranta-cinc dies naturals.
  
Podran ser modificats aquests terminis, estant-hi d'acord el tribunal, si la totalitat dels aspirants concurrents presta per escrit el seu consentiment.
  
7. Procés de selecció
  
7.1. Prova de què consta.
  
Constarà de reconeixement mèdic, proves psicotècniques, fase d'oposició i curs selectiu d'aptitud.
  
7.2. Reconeixement mèdic.
  
Obligatori i eliminatori, consistirà en la superació d'un examen mèdic mitjançant el qual s'acreditarà que l'aspirant no pateix cap de les causes d'exclusió expressades a l'annex I d'aquestes bases.
  
7.3. Proves psicotècniques.
  
Consistiran en la superació d'un test psicotècnic aptitudinal i de personalitat, que serà d'obligada realització i eliminatori.
  
El barem per al reconeixement psicotècnic, amb expressió dels factors a mesurar, seran els que consten a l'apartat I, "Aptituds mentals", i apartat II, "Personalitat", de l'annex III de l'ordre de 5 de desembre de 1994, de la Conselleria d'Administració Pública, publicada al Diari Oficial de la Generalitat Valenciana de 23 de desembre de 1994.
  
Les característiques del test aptitudinal són les que consten a l'annex III/1/b de l'Ordre de 5 de desembre de 1994 citada anteriorment. Les característiques del test aptitudinal figuraran també a l'annex d'aquesta ordre.
  
Caldrà realitzar una anàlisi global de l'estructura de la personalitat i, en cas de no ajustar-se al perfil establit, si el tècnic i el tribunal ho consideren oportú abans de l'eliminació de l'opositor, aquestes proves hauran de ser contrastades mitjançant entrevista.
  
Perquè els exercicis psicotècnics s'entenguen superats, els aspirants hauran de superar, com a mínim, en el cas dels factors aptitudinals, 4 dels 6 factors a mesurar. En tots els casos caldrà superar el factor d'agilitat mental.
  
7.4. Fase de l'oposició.
  
7.4.1. Consistirà en la realització d'un qüestionari de preguntes tipus test de trenta preguntes amb diverses opcions de resposta, de les quals només una serà vàlida, sobre coneixements policials relacionats amb el temari que comprén l'annex II de les presents bases. Temps màxim: 1 hora. Exercici obligatori i eliminatori.
  
No obstant això, el tribunal declararà que queden exempts de realitzar totes o alguna de les anteriors proves aquells auxiliars que per a llur ingrés hagen acreditat els coneixements a què es refereixen en aquesta, tant les referides al temari annex o els continguts en l'ordre de 9 de setembre de 1991, de desenvolupament del Decret del Govern Valencià 152/1991, de 29 d'agost; com les proves prèvies, que hauran de ser iguals o similars a les que es refereixen en aquesta convocatòria, a la vista de la certificació expedida per l'ajuntament corresponent.
  
7.4.2. Obligatori i no eliminatori. Consistirà a demostrar coneixements orals de valencià en un conversa mantinguda amb el tribunal.
  
7.4.3. Anonimat.
  
Quan es tracte d'exercicis escrits, sempre que açò siga possible, s'haurà de garantir l'anonimat dels aspirants.
  
7.5. Curs selectiu.
  
Els aspirants que hagen superat les anteriors proves i que no ultrapassen el nombre de places convocades s'incorporaran a l'Institut Valencià de Seguretat Pública, prèvia presentació de la documentació exigida en la base novena, per realitzar-hi un curs d'aptitud de 120 hores de durada que tindrà caràcter selectiu.
  
7.6. Nomenament de funcionaris de pràctica
  
Durant la realització del curs selectiu, els aspirants seran nomenats funcionaris en pràctiques i tindran dret a percebre les retribucions corresponents.
  
7.7. Segona oportunitat.
  
En el supòsit que els aspirants presentats no superassen les proves selectives o el curs d'aptitud, podran concórrer a les convocatòries immediatament posteriors d'unes i de l'altre. Si no superen les segones proves o el segon curs, quedaran definitivament decaiguts en llur dret i continuaran en el lloc que exercien.
  
8. Qualificació dels exercicis
  
8.1. Qualificació.
  
L'exercici del test és obligatori, eliminatori i qualificable de 0 a 10 punts, Caldrà tenir un mínim de cinc punts perquè es considere superat. L'exercici de valencià, tot i ser obligatori, no és eliminatori i es qualifica de 0 a 1 punt.
  
En les proves psicotècniques i el reconeixement mèdic, els aspirants seran qualificats pel tribunal d'aptes o no aptes, atesos els informes o certificats emesos pels assessors especialistes o facultatius corresponents.
  
Les qualificacions de cada exercicis s'obtindran sumant les puntuacions atorgades per cascun dels membres que componguen el tribunal i dividint aquesta suma pel nombre dels seus components.
  
En trobar la qualificació dels exercicis sumant les notes dels distints membres del tribunal, hom hi negligirà les dues puntuacions extremes -la major i la menor- de les concedides o, si escau, una de les que apareguen repetides com a tals, quan disten en més de dos punts de la més propera.
  
8.2. Publicitat.
  
Les qualificacions de cada exercici es faran públiques al tauler d'edictes de la Secció de Personal el mateix dia en què siguen acordades.
  
8.3. Qualificació definitiva.
  
L'ordre de qualificació definitiva serà el resultant de la suma total de punts obtinguts en les distintes proves realitzades.
  
8.4. Igualtat en la qualificació.
  
En cas d'empat hom acudirà per dirimir-lo a la major puntuació assolida en cascun dels exercicis, cosa que s'aplicarà successivament en l'ordre en què hagen estat realitzats. En un altre cas, es decidirà mitjançant sorteig.
  
9. Relació d'aprovats, presentació de documents i nomenament com a funcionaris en pràctiques
  
9.1. Relació d'aprovats i nomenament.
  
Terminada la qualificació dels aspirants, el tribunal publicarà la relació d'aprovats per ordre de puntuació. Aquests no podran ultrapassar el nombre de places convocades. El tribunal elevarà la citada relació a la presidència de la corporació perquè formule la corresponent proposta de nomenament. Remetrà alhora a aquesta autoritat l'acta de l'última sessió en la qual hauran de figurar, per ordre d'actuació, tots els opositors que, havent superat totes les proves, ultrapassen el nombre de places convocades.
  
9.2. Presentació de documents.
  
Els opositors proposats presentaran a la Secció de Personal d'aquest ajuntament, durant el termini de vint dies naturals comptadors a partir de la publicació de la qualificació definitiva, els documents acreditatius de reunir les condicions que per tal de prendre part en aquesta convocatòria s'exigeixen en la base segona, que són:
  
9.2.1. Certificació acreditativa de tenir la condició d'auxiliars de la policia local de l'ajuntament d'Elx, amb caràcter de funcionaris de carrera o de personal laboral fix, o d'haver estat objecte d'homologació pel conseller d'Administració Pública per realitzar les mateixes funcions que aquells.
  
9.2.2. Còpia autentificada o fotocòpia (acompanyada de l'original per a la seua compulsa) del títol de graduat escolar, batxiller elemental, F.P. 1 o equivalent, o certificació de reunir els requisits per a la seua obtenció. Si aquests documents estiguessen expedits després de la data en què finalitzà el termini d'admissió d'instàncies, caldrà justificar el moment en què conclogueren els estudis.
  
9.2.3. Certificat acreditatiu de no patir cap malaltia o defecte físic que impossibilite el normal exercici de la funció.
  
Aquest certificat haurà de ser expedit pel Gabinet Mèdic d'Empresa de l'Ajuntament, que sotmetrà l'aspirant a totes les proves de determinació que considere convenients.
  
9.2.4. Còpia compulsada dels permisos de conduir de les classes A-2 i BTP.
  
9.3. Pèrdua del dret al nomenament.
  
Si dins del termini indicat, llevat de casos de força major, no presentassen la documentació o, presentant-la, no reunissen els requisits exigits o incorreguessen en falsedat, no podran ser proposats per realitzar el curs selectiu. Quedaran anul·lades totes llurs actuacions, sense perjuí de la responsabilitat en què poguessen haver incorregut per falsedat en la instància.
  
10. Nomenament de funcionaris de carrera i presa de possessió
  
10.1. Nomenament de funcionaris de carrera.
  
Un cop finalitzat el curs selectiu, l'Institut Valencià de Seguretat Pública formularà a la Presidència d'aquesta corporació proposta de nomenament com a funcionaris de carrera a favor dels aspirant que hagen superat l'esmentat curs.
  
Els nomenaments hauran d'efectuar-se en el termini màxim de quinze dies, comptador a partir de la recepció en l'Ajuntament de la comunicació de l'Institut al·ludit, en què figurarà el resultat del curs.
  
10.2. Presa de possessió.
  
Els opositors nomenats hauran de prendre possessió en el termini de trenta dies hàbils comptadors a partir de l'endemà de la notificació del nomenament. Si no prenen possessió en el termini indicat sense causa justificada, quedaran en la situació de cessants.
  
10.3. Jurament.
  
En l'acte de la presa de possessió, el funcionari nomenat haurà de prestar jurament o promesa d'acord amb la fórmula prevista en l'article 31.c del Decret Legislatiu de 20 de març de 1991, del Consell de la Generalitat Valenciana, i en el Reial Decret 707/1979 de 5 d'abril (Boletín Oficial del Estado de 6 d'abril de 1979).
  
11. Incidències
  
El tribunal queda facultat per a resoldre els dubtes que es presenten i per a prendre els acords necessaris per al bon ordre de procediment en tot allò no previst en aquestes bases.
  
12. Facultat de l'alcaldia
  
L'alcalde, degudament facultat, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
13. Impugnació de la convocatòria
  
Contra la present convocatòria i les seues bases els interessats podran interposar recurs contenciós administratiu davant la sala corresponent del Tribunal Superior de Justícia de la Comunitat Valenciana durant el termini de dos mesos comptadors a partir de la publicació de l'extracte de la convocatòria al Boletín Oficial del Estado. Es requerirà la comunicació prèvia establida a l'article 110.3r de la Llei 30/1992, de 26 de novembre, de Règim Jurídic de les Administracions Públiques i del Procediment administratiu comú.
  
14. Recursos i reclamacions contra l'actuació del tribunal
  
14.1. Contra les resolucions i els actes del tribunal qualificador i, en general, contra els actes de tràmit que determinen la impossibilitat de continuar participant en el procediment selectiu o que produesquen indefensió, els interessats podran interposar recurs ordinari davant l'alcalde en el termini d'un mes, comptador a partir de l'endemà de la publicació o notificació de l'acte de què es tracte.
  
14.2. Contra la resta d'actes de tràmit del tribunal. Els interessats podran presentar les reclamacions i formular les al·legacions que desitgen davant l'esmentat tribunal, mentre s'estiga desenvolupant el procés de selecció i aquell es trobe constituït. Tals reclamacions i al·legacions hauran de ser tingudes en compte per l'òrgan de selecció en efectuar la proposta de nomenament.
  
15. Legislació aplicable
  
En tot allò no previst en les presents bases regirà el que disposen: el Decret legislatiu de 20/03/1991 del Consell de la Generalitat Valenciana, que aprova el Text Refòs de la Llei de la Funció Pública Valenciana; la Llei 2/1990, de 4 d'abril, de la Generalitat Valenciana, de Coordinació de Policies Locals de la Comunitat Valenciana; el Decret 152/1991, de 29 d'agost, del Consell de la Generalitat Valenciana, que estableix bases i criteris uniformes per a la selecció, la promoció i la mobilitat dels policies locals, escala bàsica; l'Ordre del conseller d'Administració Pública de 9 de setembre de 1991, que el desenvolupa; i altres disposicions normatives que resulten d'aplicació.
  
ANNEX I
  
Quadre d'exclusions mèdiques
  
Base segona, apartat 2.1.3 i base setena, apartat 7.2.
  
1. Obesitat o primesa manifestes que dificulten o incapaciten per a l'exercici del lloc de treball.
  
2. Ull i visió.
  
2.1. Agudesa visual amb o sense correcció inferior als dos terços de la visió normal en ambdós ulls.
  
2.1. Hemianòpsia completa i absoluta.
  
3. Oïda i audició.
  
Agudesa auditiva que supose pèrdua entre 1.000 i 3.000 hertzs a 45 decibels o 6.000 hertzs a 45 decibels.
  
4. Aparell locomotor.
  
Qualsevol patologia òssia d'extremitats que produesquen retraccions o limitacions funcionals de causa muscular o articular.
  
5. Aparell cardiovascular.
  
Hipertensió arterial mal controlada. No hauran d'ultrapassar les xifres en repòs els 170 mn/hg en pressió sistòlic i els 95 mn/hg en pressió diastòlica. A juí del tribunal mèdic hom podrà repetir la prova quan hi concórreguen circumstàncies que així ho aconsellen. Varius ulceroses. Tromboflebitis. Insuficiència cardíaca severa. Hipertròfia ventricular esquerra descompensada.
  
Infart de repetició
  
6. Aparell respitatori.
  
La bronquopatia crònica obstructiva. El pneumotòrax espontani (en més d'una ocasió).
  
7. Sistema nerviós.
  
Epilèpsia, alcoholisme i toxicomanies.
  
8. Pell i faneres.
  
Cicatrius que produesquen limitacions funcionals. 9. Altres processos patològics.
  
Malalties immunològiques sistemàtiques. Intoxicacions cròniques. Hemopaties greus.
  
ANNEX II
  
Programa de temes per al test de coneixements policíacs
  
Tema 1. Organització política de l'Estat espanyol. Organització territorial de l'Estat.
  
Tema 2. La Constitució espanyola de 1978.
  
Tema 3. La Corona.
  
Tema 4. Les Corts generals. La funció legislativa.
  
Tema 5. L'administració de justícia. El Tribunal Constitucional.
  
Tema 6. El poder executiu. El govern. Relacions del govern i les Corts generals.
  
Tema 7. Les comunitats autònomes. La Comunitat Autònoma Valenciana. L'Estatut d'Autonomia de la Comunitat Valenciana.
  
Tema 8. La Generalitat Valenciana. Les Corts. El Govern Valencià o Consell. El president.
  
Tema 9. L'administració local. El municipi. L'alcalde. Els tinents d'alcalde. Els regidors.
  
Tema 10. L'Ajuntament. El ple. La Comissió de Govern. Les comissions informatives.
  
Tema 11. Dret administratiu. Fonts. La llei. Normes no parlamentàries equiparades a la llei. El reglament.
  
Tema 12. El procediment administratiu. El procediment administratiu sancionador.
  
Tema 13. La seguretat ciutadana. La policia local. Funcions. Estructura orgànica i funcional.
  
Tema 14. Relació policia-ciutadà. Normes d'actuació.
  
Tema 15. La coordinació de les policies locals de la Comunitat Valenciana. L'IVASP.
  
Tema 16. El Codi Penal. El concepte de delicte i de falta. Delictes contra les persones. Delictes contra la propietat.
  
Tema 17. Faltes contra les persones. Faltes contra la propietat.
  
Tema 18. Les ordenances municipals. Potestat sancionadora local. Procediment sancionador.
  
Tema 19. La seguretat vial. Competències municipals en matèria de seguretat vial. Procediment sancionador en matèria de trànsit.
  
Tema 20. El transport de mercaderies. Els accidents de trànsit.